**Raúl I de Vermandois**, chamado **Raúl I o Valente,** ou **Raúl I o Chosco**, tamén coñecido co nome de **Raúl de Crépy**, nado ao redor de 1094 e finado o 13 de outubro de 1152, foi conde de Vermandois, de Amiens e de Valois de 1102 a 1152.

Traxectoria
-----------

Fillo de Adelaida de Vermandois e Hugo I o Grande, fillo do rei Henrique I de Francia, era o primo irmán do rei Luís VI de Francia. Deu o seu apoio a estes últimos contra os baróns refractarios á autoridade real. 

Tendo perdido un ollo no transcurso da captura do castelo de Livry en 1129, ao ano seguinte, no asedio de Coucy, feriu mortalmente a Tomé de Marle, señor de Coucy, que matara había moito tempo ao seu irmán Henrique (1091 -1130), señor de Chaumont-en-Vexin. En novembro de 1131, o rei Luís VI nomeouno senescal. 

Pouco despois da morte de Luís VI en 1137, sostivo temporalmente a causa da Raíña Nai Adelaida de Savoia, que temía que o seu dote fose usado ao servizo do Estado polo seu fillo Luís VII axudado polo abade Suger. 

Fiel á Coroa de Francia, Luís VII propúxolle á irmá da súa muller (Leonor de Aquitania) chamada Petronila de Aquitania (sobre 1125 - 1151 ) para casar con ela, Raúl repudiou en 1142 á súa primeira esposa Leonor de Blois. A muller abandonada queixouse entón ao seu irmán Teobaldo IV, conde de Blois e Champaña, que á súa vez se rebelou contra o rei de Francia. O papa Inocencio II interveu anulando este matrimonio e excomungando aos novos cónxuxes así como aos bispos que consentiron a bendiciron a súa unión. Porén o papa Uxío III que sucedeu a Inocencio II, lexitimou este segundo matrimonio no concilio celebrado en Reims en 1148. 

Durante a ausencia de Luís VII (que marchara á segunda cruzada), en 1145, Raúl permaneceu en Francia como rexente do reino xunto a Suger. Despois do regreso de Luís, Raúl, que quedara viúvo de Petronila, a súa segunda muller, casou de novo en 1152 coa Laureta de Alsacia (sobre 1125 - 1151), filla de Teodorico de Alsacia, conde de Flandres.

Matrimonios e descendencia
--------------------------

1) Cara a 1120, casou en primeiras nupcias con Leonor de Blois, filla de Estevo II de Blois e Adela de Inglaterra, da que se separou sobre 1141 por mor da consanguinidade. Algunhas xenealoxías atribúen a esta unión un fillo, Hugo II de Vermandois, que se tería feito monxe baixo o nome de Félix de Valois, pero esta afirmación parece ser unha broma do século XVI. 

2) En 1142, casou con Petronila de Aquitania, filla de Guillerme X de Aquitania e irmá de Leonor de Aquitania, coa que tivo a: 

* Isabel de Vermandois (1143-1183), condesa de Vermandois e Valois, casada con Filipe de Alsacia, conde de Flandres.
* Raúl II (1145-1167), conde de Vermandois e Valois.
* Leonora de Vermandois (1148/1149 - 1213).

En 1152 casou con Laureta de Lorena, unha efémera unión da que non tivo fillos.

Notas
-----

1. ↑  Raúl o Valente no sitio xenealóxico FMG
2. ↑  "Lista de senescais de Francia no sitio web do Servizo histórico do Goberno francés". Arquivado dende o orixinal o 30 de decembro de 2008. Consultado o 08 de decembro de 2019.
3. ↑  Jean Flori, *Aliénor d'Aquitaine*, 2004, p. 56
4. ↑ . Louis Duval-Arnould *Les dernières années du comte lépreux Raoul de Vermandois (v. 1147-1167...) et la dévolution de ses provinces à Philippe d'Alsace*, Biblioteca da escola das cartas, 1984, volume 142 p. 81
5. ↑  Como genealogy.eu, de Miroslav Marek

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Raúl I de Vermandois Modificar a ligazón no Wikidata*** |

### Ligazóns externas

* O conde de Vermandois Raúl IV de Crépy

|  |  |
| --- | --- |
| Control de autoridades | 
* Wd: Q947423
* WikiTree: Vermandois-103

 |